valstybinės teritorijų planavimo ir statybos inspekcijos

prie aplinkos ministerijos viršininkas

ĮSAKYMAS

DĖL PLANAVIMO SĄLYGŲ IŠDAVIMO TEISĖTUMO, TERITORIJŲ PLANAVIMO DOKUMENTŲ ATITIKTIES TERITORIJŲ PLANAVIMĄ REGLAMENTUOJANTIEMS TEISĖS AKTAMS TIKRINIMO TVARKOS APRAŠO

PATVIRTINIMO

2023 m. gruodžio 28 d. Nr. 1V-185

Vilnius

Vadovaudamasis Lietuvos Respublikos teritorijų planavimo, statybos ir žemės naudojimo valstybinės priežiūros įstatymo 4 straipsniu, Valstybinės teritorijų planavimo ir statybos inspekcijos prie Aplinkos ministerijos nuostatų, patvirtintų Lietuvos Respublikos aplinkos ministro 2003 m. liepos 9 d. įsakymu Nr. 349 „Dėl Valstybinės teritorijų planavimo ir statybos inspekcijos prie Aplinkos ministerijos nuostatų patvirtinimo“, 19.1 ir 19.15 papunkčiais:

1. T v i r t i n u Planavimo sąlygų išdavimo teisėtumo, teritorijų planavimo dokumentų atitikties teritorijų planavimą reglamentuojantiems teisės aktams tikrinimo tvarkos aprašą (pridedama).

2. N u s t a t a u, kad šis įsakymas įsigalioja 2024 m. sausio 1 d.

L. e. viršininko pareigas	Saulius Puidokas

PATVIRTINTA

Valstybinės teritorijų planavimo ir statybos inspekcijos

prie Aplinkos ministerijos viršininko

2023 m. gruodžio 28 d. įsakymu Nr. 1V-185

Planavimo sąlygų IŠDAVIMO TEISĖTUMO, TERITORIJŲ PLANAVIMO DOKUMENTŲ atitikties teritorijų planavimą reglamentuojantiems teisės aktams TIKRINIMO TVARKOS APRAŠAS

I SKYRIUS

BENDROSIOS NUOSTATOS

1. Planavimo sąlygų išdavimo teisėtumo, teritorijų planavimo dokumentų atitikties teritorijų planavimą reglamentuojantiems teisės aktams tikrinimo tvarkos aprašas (toliau – Aprašas) nustato teisės aktų įgaliotų subjektų išduotų planavimo sąlygų kompleksinio teritorijų planavimo dokumentams (bendriesiems ir detaliesiems planams) bei specialiojo teritorijų planavimo dokumentams rengti (toliau – planavimo sąlygos) išdavimo, atsisakymo išduoti arba neišdavimo teisėtumo, nustatytų išdavimo terminų laikymosi tikrinimo tvarką, kompleksinio, specialiojo ir valstybei svarbių projektų teritorijų planavimo dokumentų, jų keitimų ir korektūrų (toliau – Dokumentas) atitikties teritorijų planavimą reglamentuojantiems teisės aktams tikrinimo baigiamajame etape tvarką.

2. Aprašas privalomas Valstybinės teritorijų planavimo ir statybos inspekcijos prie Aplinkos ministerijos (toliau – Inspekcija) valstybės tarnautojams, tikrinantiems šio Aprašo 1 punkte nurodytų dokumentų atitiktį teritorijų planavimą reglamentuojantiems teisės aktams (toliau – darbuotojas (-ai)). Atliekant patikrinimus vertinami teisės aktai, kurie galiojo ir buvo taikomi atitinkamų sprendimų priėmimo ir procedūrų atlikimo metu.

3. Planavimo sąlygų patikrinimų skaičius ir terminai nustatomi Inspekcijos metiniuose darbo planuose (toliau – darbo planas (-ai)).

4. Dokumento atitikties teritorijų planavimą reglamentuojantiems teisės aktams tikrinimas (toliau – tikrinimas) atliekamas Lietuvos Respublikos teritorijų planavimo įstatymo (toliau – TP įstatymas) ir Lietuvos Respublikos teritorijų planavimo, statybos ir žemės naudojimo valstybinės priežiūros įstatymo (toliau – Priežiūros įstatymas) nustatyta tvarka.

II skyrius

SĄVOKOS

5. Apraše vartojamos pagrindinės sąvokos atitinka Lietuvos Respublikos viešojo administravimo įstatyme, TP įstatyme, Lietuvos Respublikos saugomų teritorijų įstatyme ir Priežiūros įstatyme vartojamas sąvokas.

III skyrius

PLANAVIMO SĄLYGŲ IŠDAVIMO TEISĖTUMO TIKRINIMAS

6. Tikrinant planavimo sąlygų išdavimo teisėtumą, tikrinama, ar procedūros ir priimti sprendimai atitinka teritorijų planavimą reglamentuojančių teisės aktų reikalavimus (pagal Priežiūros įstatymo 4 straipsnio nuostatas).

7. Aprašo nustatyta tvarka planavimo sąlygos tikrinamos:

7.1. pagal darbo planus. Tikrinamų planavimo sąlygų sąrašus pusmečiams, atlikę (-ęs) planavimo sąlygų rizikos vertinimą pagal Aprašo 8 punktą, sudaro Inspekcijos Teritorijų planavimo valstybinės priežiūros departamento skyrių vedėjų paskirti (-as) darbuotojai (-as), pagal Lietuvos Respublikos teritorijų planavimo dokumentų rengimo ir teritorijų planavimo proceso valstybinės priežiūros informacine sistemoje (toliau – TPDRIS) esančius duomenis atrinkę (-ęs) planavimo sąlygas, nuo kurių išdavimo nepraėjo daugiau kaip 6 mėnesiai ir pagal kurias rengiamas Dokumentas yra parengiamajame arba rengimo etape;

7.2. esant neplaninio patikrinimo pagrindams, nurodytiems Priežiūros įstatyme ir Viešojo administravimo įstatyme.

8. Pagal darbo planus planavimo sąlygos tikrinimui atrenkamos ir tikrinimai atliekami šia tvarka:

8.1. atrinktos planavimo sąlygos pagal rizikos kriterijus (planavimo lygmenį, Dokumento rūšį ir planuojamos teritorijos tipą) priskiriamos atitinkamai rizikos grupei:

8.1.1. planavimo sąlygos, išduotos valstybės lygmens specialiajam Dokumentui, išskyrus žemėtvarkos schemas, – labai didelės rizikos grupė;

8.1.2. planavimo sąlygos, išduotos valstybės lygmens kompleksiniam Dokumentui, – labai didelės rizikos grupė;

8.1.3. planavimo sąlygos, išduotos savivaldybės lygmens specialiajam Dokumentui, išskyrus žemėtvarkos schemas, – labai didelės rizikos grupė;

8.1.4. planavimo sąlygos, išduotos savivaldybės lygmens kompleksiniam Dokumentui, – labai didelės rizikos grupė;

8.1.5. planavimo sąlygos, išduotos vietovės lygmens saugomų teritorijų ir nekilnojamojo kultūros paveldo apsaugos specialiajam Dokumentui, nurodytiems TP įstatymo 5 straipsnio 4 dalies 3 ir 4 punktuose, – didelės rizikos grupė;

8.1.6. planavimo sąlygos, išduotos vietovės lygmens specialiajam Dokumentui, išskyrus žemėtvarkos schemas ir kaimo plėtros žemėtvarkos projektus, – vidutinės rizikos grupė;

8.1.7. planavimo sąlygos, išduotos vietovės lygmens kompleksiniam Dokumentui, – mažos rizikos grupė;

8.2. planuojamų tikrinti planavimo sąlygų sąrašas yra sudaromas iš visų planavimo sąlygų, priskirtų labai didelės, didelės ir vidutinės rizikos grupėms;

8.3. galutinis ir suderintas planuojamų tikrinti planavimo sąlygų sąrašas teikiamas Inspekcijos viršininkui tvirtinti įsakymu. Patvirtinti pirmojo ir antrojo pusmečių planuojamų tikrinti planavimo sąlygų sąrašai pateikiami darbuotojams vykdyti ne vėliau kaip per 15 darbo dienų nuo pusmečio pradžios;

8.4. patvirtintas planuojamų tikrinti planavimo sąlygų sąrašas gali būti keičiamas tik esant motyvuotam Inspekcijos Teritorijų planavimo valstybinės priežiūros departamento skyriaus vedėjo ar jo įgalioto asmens prašymui dėl šio sąrašo keitimo;

8.5. Inspekcijos darbuotojams, kurie sudaro tikrintinų planavimo sąlygų sąrašus, negali būti pavedama atlikti šių sąlygų patikrinimus.

9. Planavimo sąlygų parengimo bei išdavimo procedūrų ir priimtų sprendimų atitiktis teritorijų planavimą reglamentuojančiuose teisės aktuose nustatytiems reikalavimams patikrinama pildant:

9.1. Planavimo sąlygų kompleksinio teritorijų planavimo dokumentui (bendrajam / detaliajam planui) rengti išdavimo teisėtumo patikrinimo aktą (Aprašo 1 priedas);

9.2. Planavimo sąlygų specialiojo teritorijų planavimo dokumentui rengti išdavimo teisėtumo patikrinimo aktą (Aprašo 2 priedas).

10. Darbuotojas, baigęs planavimo sąlygų išdavimo teisėtumo patikrinimą ir surašęs šio Aprašo 9 punkte nurodytus patikrinimo aktus:

10.1. per 5 darbo dienas nuo patikrinimo akto pasirašymo dienos apie patikrinimo rezultatus informuoja skundą pateikusį asmenį ir patikrintas planavimo sąlygas išdavusius subjektus;

10.2. nustatęs teritorijų planavimą reglamentuojančių teisės aktų pažeidimų, imasi veiksmų, nurodytų Priežiūros įstatymo 4 straipsnio 4 ir 5 dalyse;

10.3. nustatęs pažeidimų, už kuriuos taikoma administracinė atsakomybė, inicijuoja jos taikymą.

IV skyrius

DOKUMENTo atitikties teritorijų planavimą reglamentuojantiems teisės aktams PATIKRINIMAS

11. Dokumento tikrinimas pradedamas Inspekcijai gavus TPDRIS planavimo organizatoriaus ar jo įgalioto asmens pateiktą prašymą (Aprašo 3 priedas) patikrinti Dokumentą (toliau – Prašymas). Jei Dokumentas pradėtas rengti iki TPDRIS sukūrimo, Inspekcijai teikiamas popierinis Prašymas ir prie jo pridedamas visos sudėties pagal teisės aktų, reglamentuojančių dokumentų rengimo tvarką, reikalavimus parengto Dokumento originalas ir jo kopija, kuri turi būti patvirtinta planavimo organizatoriaus ar jo įgalioto asmens teisės aktų nustatyta tvarka.

12. Dokumento tikrinimas turi būti baigtas per 20 darbo dienų, savivaldybės lygmens ir vietovės lygmens Dokumento – per 15 darbo dienų, jeigu teisės aktuose nenustatyta kitaip, nuo Prašymo gavimo dienos.

13. Tikrinimo metu Dokumentą tikrinantis Inspekcijos darbuotojas pagal Dokumento rūšį ir lygmenį užpildo atitinkamos formos Dokumento tikrinimo klausimyną (toliau – Klausimynas) (Aprašo 4, 5 ir 6 priedai), parengtą pagal Priežiūros įstatyme nurodytus reikalavimus.

14. Jeigu patikrinimo metu Klausimyne buvo nustatyti tik mažareikšmiai trūkumai, Klausimyne pažymėti „!“, – darbuotojas TPDRIS surašo Dokumento patikrinimo aktą (Aprašo 7 priedas) (toliau – Aktas) su išvada pritarti Dokumento teikimui tvirtinti, prie jo pridėdamas Klausimyną. Mažareikšmiai trūkumai nurodomi Akto eilutėje „Nustatyti mažareikšmiai trūkumai“.

15. Jeigu patikrinimo metu Klausimyne buvo nustatyti pažeidimai, Klausimyne pažymėti „!!“ arba „Nepateikta informacija“, – Dokumento tikrinimas nutraukiamas, atliekami šio Aprašo 18 punkte nurodyti veiksmai.

16. Jeigu patikrinimo metu Klausimyne nustatomas bent vienas pažeidimas, Klausimyne pažymėtas „!!!“, – darbuotojas TPDRIS surašo Aktą su išvada nepritarti Dokumento teikimui tvirtinti, prie jo pridėdamas Klausimyną. Nustatyti pažeidimai nurodomi Akto eilutėje „Patikrinimo apibendrinimas“, mažareikšmiai trūkumai nurodomi Akto eilutėje „Nustatyti mažareikšmiai trūkumai“.

17. Dokumento tikrinimas sustabdomas, jeigu yra įtarimų, kad tikrinti pateikti Dokumento dokumentai gali būti suklastoti. Dokumento tikrinimas sustabdomas, kol teisėsaugos institucijos atliks tyrimą ir (ar) pateiks išvadas. Šis tikrinimas gali būti tęsiamas tik gavus teisėsaugos institucijų rašytines išvadas, kad dokumentų klastojimo faktų nenustatyta.

18. Dokumento tikrinimas nutraukiamas paaiškėjus:

18.1 planavimo organizatorius ar teritorijų planavimo dokumento rengėjai ir (ar) vadovas neatitinka TP įstatyme ir jo įgyvendinamuosiuose teisės aktuose nustatytų reikalavimų, Klausimyne pažymėtos „!!“ bei „Nepateikta informacija“;

18.2 tikrinti pateiktas teritorijų planavimo dokumentas neatitinka TP įstatyme ir jo įgyvendinamuosiuose teisės aktuose nustatytos sudėties arba neatliktos privalomos teritorijų planavimo proceso etapų ir (ar) stadijų procedūros, Klausimyne pažymėtos „!!“ bei „Nepateikta informacija“.

19. Apie šio Aprašo 17 ir 18 punktuose nurodytą sprendimą dėl tikrinimo sustabdymo ar nutraukimo su pridėtu Klausimynu per Dokumento tikrinimui skirtą terminą Inspekcija paskelbia TPDRIS arba raštu informuoja planavimo organizatorių ir jo įgaliotą asmenį, jei Prašymas pateiktas ne TPDRIS sistemoje. Nurodoma, kad Dokumento tikrinimas gali būti:

19.1. pradedamas iš naujo pašalinus nustatytus trūkumus ir (ar) pateikus atitinkamus dokumentus, panaikinančius Dokumento tikrinimo nutraukimo priežastis;

19.2. tęsiamas tik gavus teisėsaugos institucijų rašytines išvadas, kad dokumentų klastojimo faktų nenustatyta.

20. Surašant Dokumento Aktą nurodoma tikrinimo išvada:

20.1. pritarti, kad Dokumentas būtų teikiamas tvirtinti, kai:

20.1.1. teritorijų planavimo proceso procedūros ir Dokumento sprendiniai atitinka TP įstatymo ir kitų teisės aktų reikalavimus;

20.1.2. tikrinimo metu nustatyti trūkumai yra mažareikšmiai;

20.2. nepritarti, kad Dokumentas būtų teikiamas tvirtinti, kai:

20.2.1. Dokumentas prieštarauja aukštesnio ar to paties lygmens teritorijų planavimo dokumentui (išskyrus TP įstatyme numatytas išimtis), įstatymams ir kitiems teisės aktams, reglamentuojantiems Dokumentų rengimą;

20.2.2. Dokumento sprendiniai ir (ar) teritorijų planavimo proceso procedūros, nuo kurių priklauso, ar Dokumento sprendiniai turi būti keičiami, neatitinka TP įstatymo ir kitų teritorijų planavimą reglamentuojančių teisės aktų reikalavimų;

21. Po Inspekcijos sprendimo nepritarti Dokumento teikimui tvirtinti, pakartotinis Prašymas patikrinti Dokumentą gali būti pateiktas tik ištaisius nustatytus trūkumus.

22. Inspekcija negali reikalauti keisti Dokumento sprendinių, jei jie neprieštarauja TP įstatymo ir kitų teritorijų planavimą reglamentuojančių teisės aktų reikalavimams.

23. Inspekcija negali reikalauti pakartoti Dokumento viešumo užtikrinimo ir (ar) derinimo procedūrų, kai patikrinimo metu nustatyti trūkumai yra mažareikšmiai.

24. Inspekcija turi reikalauti pakartoti:

24.1. Dokumento viešumo užtikrinimo procedūras, jei patikrinimo metu nustato, kad:

24.1.2. šios procedūros atliktos pažeidžiant TP įstatymo ir kitų visuomenės dalyvavimą teritorijų planavimo procese reglamentuojančių teisės aktų reikalavimus, išskyrus mažareikšmius trūkumus;

24.1.3. Dokumento sprendiniai turi būti keičiami pagal nustatytas neatitiktis TP įstatymo ir kitų teritorijų planavimą reglamentuojančių teisės aktų nuostatoms;

24.2. Dokumento derinimo procedūras, jei patikrinimo metu nustato, kad:

24.2.1. šios procedūros atliktos pažeidžiant TP įstatymo ir kitų teritorijų planavimą reglamentuojančių teisės aktų reikalavimus ir tai galėjo turėti įtakos Dokumento sprendiniams, išskyrus mažareikšmius trūkumus;

24.2.2. Dokumento sprendiniai turi būti keičiami pagal nustatytas jų neatitiktis TP įstatymo ir kitų teritorijų planavimą reglamentuojančių teisės aktų nuostatoms.

V SKYRIUS

BAIGIAMOSIOS NUOSTATOS

25. Tikrinimo metu nustačius teisės aktų pažeidimų, už kuriuos numatyta administracinė atsakomybė, juos padariusiems asmenims taikomos teisės aktuose numatytos administracinio poveikio priemonės.

26. Neteisėtai pasirašytą Aktą iki Dokumento tvirtinimo TP įstatymo nustatyta tvarka gali panaikinti savo sprendimu Inspekcija arba teismas. Apie priimtą sprendimą panaikinti Aktą Inspekcija raštu informuoja planavimo organizatorių, o panaikinus Aktą, kuriuo pritarta Dokumento teikimui tvirtinti, – ir Dokumentą tvirtinančią instituciją.

27. Sprendimas dėl Dokumento patikrinimo sustabdymo ar nutraukimo ir Aktas gali būti skundžiami TP įstatymo, Priežiūros įstatymo ir kitų teisės aktų nustatyta tvarka.

__________________